'नेपालबारे नेपालीले नै निर्णय गर्नुपर्ने' बताएर फर्किएको चार महीनामै मोदी सार्क सम्मेलनका लागि काठमाडौं आए। यस पटक भने नेपाल छिर्नासाथ उनले अर्कै प्रकारको हलचल ल्याए। विमानस्थलबाट सोझै वीर अस्पतालमा 'ट्रमा सेन्टर' उद्घाटन गर्न पुगेका मोदीले त्यहाँ नेपालमा कसरी र कस्तो संविधान बनाइनुपर्छ भन्ने टिप्पणी गरे। अघिल्लो भ्रमणमा उनका भाषणबाट गएको सन्देश, जसमा नेपालको आन्तरिक मामिलामा हस्तक्षेपनीति नभएको भन्ने बुझिएको थियो, त्यसलाई नरुचाउने नेपालमा मात्र होइन, भारतको पारम्परिक कर्मचारी वर्ग र 'नेपाल मामिला विशेषज्ञ' हरू पनि थिए। त्यही तप्काबाट त्यो 'एप्रोच' ले काम गर्दैन भन्ने दबाब पर्दा मोदीले तरीका फेरेका हुन् भन्ने अड्कल काटियो।
